EYI MYANZI ERHUMIRWE OMU IGULU LYOSHI
Idîni ly’Obunywesi lyo Lihi? K’oli wayumva oburhe enyanya ly’obunizi buli bwajirwa idîni lirhuma? K’oli wagayisibwa n’ivita, obunizi, n’obubî buli bwajirwa na balya baciderha mpu bo bakolera Mungu? Bici birhumire idîni liri lyabonekana liri aha ciriba c’ago mazibu goshi?
Obubî burhali bw’amadîni goshi, ci buli bw’idîni ly’obunywesi. Yezu Kristu, muntu mukengwa bwenene omu madîni manji, àyerekine oku idîni ly’obunywesi linakaz’ijira ebijiro bigalugalu, nka kula “omurhi mubi guyanakwo amalehe mabi.” (Mateyo 7:15-17) Malehe maci idîni ly’obunywesi likaz’iyana?
LINAKACIGUSHA OMU KULWA IVITA N’OMU BIYEREKIRE EPOLITIKE: Igazeti Asiaweek lidesire erhi : “Omu Azia yoshi na handi hantu hanji, ebirongôzi bikazicihangâna mpu bibe n’obuhashe bunene biri byalongôla olubaga omu njira erhashinganini mpu lyo bihikîriza obulagirire bwabyo byonene”. Elyo igazeti lirhonzire ntya: “Buzinda na buzinda igulu likola likasirahe.” Mukulu muguma w’idîni omu Amerika aderha erhi: “Ly’obunizi buhwa, mukwaninwe munige abanizi boshi.” Omu njira nci? Aderha mpu: “Mubanigûze boshi oku izino lya Nyakasane.” Ebirhashushini n’ebyo, Ebiblya yohe edesire mpu: “Owaderha erhi: “Nzigira Nyamuzinda” n’obwo ashomba muci wage, oyo erhi kanywesi.” (1 Yowane 4:20) Ciru Yezu aderha erhi : “Muzigire abammushomba.” (Mateyo 5:44) Madîni gangâ ocikebirwe abemezi bago bakacigusha omukulwa ivita?
LINAKAYALAGAZA ENYIGIRIZO Z’OBUNYWESI: Hofi amadîni goshi ganakayigiriza mpu omuntu ajira iroho karhafa lirya ligenderera okulama enyuma ly’okufa kw’omubiri. Kugerera kw’ezo nyigirizo, madîni manji ganakalonza obunguke oku bemezi bago omu kubahûna enfaranga mpu lyo basomera àbafîre emisa. Ci kwone, enyigirizo z’Ebibliya zirhashushini nêzo. “Abazîne bamanyire ciru oku kufâ bafâ, abafîre bohe barhamanyiri cici.” (Omuhanûzi 9:5) Yezu àyigirizize obufûke bw’abafîre—cijiro cirhali ca bulagirire erhi ankaba abantu bajira iroho karhafa. (Yowane 11:11-25) K’idîni lyawe linakaz’iyigiriza mpu omuntu ajira iroho karhafa?
LINAKAYEMERA ABAJIRA EBY’ENSHONYI: Omu bihugo binji by’e Bulaya, hali madîni maguma-maguma gakola gakayemera abalume bagwishira n’abandi balume babe badâhwa, n’okukashumika Leta mpu ayemere obuhya ekarhi k’omulume n’owundi mulume nisi erhi omukazi n’owundi mukazi. Ciru n’amadîni gakahakanya olugendo lw’enshonyi gali gàyemera ebirongôzi byàjizire abana kw’eby’enshonyi bigenderere okuba n’ebikono omu idîni. Gurhigi Ebibliya yohe eyigirizize? Edesire kwa bwalagale mpu: “Mumanye mwankacîrheba! Oli abajira eby’enshonyi, oli abaharâmya ebiremwa, oli abagonyi, oli ab’engeso mbi, oli entazi . . . abo boshi barhalimwo owayime omu Bwami bwa Nyamuzinda.” (1 Abakorinti 6:9, 10) K’oyishi amadîni gakayemera abajira eby’enshonyi?
Gurhi byayish’ibêra amadîni gali gayana amalehe gabozire omu nsiku ziyishire? Yezu àrhonzire erhi: “Ngasi murhi gurhayanyiri malehe minja, gunatûbwe, gukwêbwe ecîko.” (Mateyo 7:19) Kwo binali, idîni ly’obunywesi lyàtûbwa linasherêzibwe! Ci gurhi na mangaci ebyo byanabè? Ecilôrho c’obulêbi ciyandisirwe omu citabu c’Ebibliya c’Amafulûlo, cigabi ca 17 na 18, cirhuhîre ishuzo.
Idîni ly’obunywesi ligwerhe obuhashe “bw’okurhegeka abami b’igulu”
“Rhengi muli ye, ngabo yani”
Orhimanye kw’ebi. Omukazi w’embaraga atamîre oku mugongo gw’ensimba y’okuyobohya bwenene. Eyo nsimba egwerhe marhwe nda na mahembe ikumi. (Amafulûlo 17:1-4) Ndi oyo mukazi w’embaraga ashushanyize? Agwerhe obuhashe “bw’okurhegeka abami b’igulu.” Ayambirhe emyambalo y’akaduku k’omukara, ali akolêsa obukû, anali mugale bwenene. Na kulusha ebyo, kugerera oku bijiro byage by’obukurungu, ‘arhebire amashanja goshi.’ (Amafulûlo 17:18; 18:12, 13, 23) Ebibliya erhurhabîre okumanya oku oyu mukazi w’embaraga ciri cinyabuguma c’amadîni. Arhashushanyizi idîni liguma, ci gala madîni goshi gakayana amalehe gabozire.
Eyo nsimba oyo mukazi w’embaraga atamîrekwo eshushanyize abarhegesi bakulu b’epolitike b’en’igulu.* (Amafulûlo 17:10-13) Idîni ly’obunywesi lishonyire oku mugongo gw’eyo nsimba omu kukalonza okulongôla emihigo yayo n’okuyirhambula.
Ci kwone, hano hofi-hofi, akantu k’okurhangâza kàbâ. “N’amahembe ikumi wabonaga na cirya ciryanyi, bikolaga byashomba nyamukazi namuhushà, bimutûngôle, bimusige mushugunu, birye enyama zage binamuyôkere oku cîko.” (Amafulûlo 17:16) Burhalaliza, omu cijiro c’okutwa omurhima, abarhegesi bakulu b’epolitike b’en’igulu bàhindukira idîni ly’obunywesi n’okulisherêza lyoshi ! Bici byayish’irhuma bajira ntyo? Ecitabu c’Ebibliya c’Amafulûlo cirhushuzize: ‘Nyamuzinda ahebire omu mirhima yâbo emihigo y’okujira obulonza bwage.’ (Amafulûlo 17:17) Kwo binali, Mungu ahana idîni ly’obunywesi enyanya ly’ebijiro by’okushologosa ly’àjizire oku izino lyage. Kwa bushinganyanya, àyish’ikolesa abira-lume b’oyo nyamukazi omu kumusherêza.
Gurhigi okwaninwe okujira erhi ankaba arhalonzizi okushangira ibala lyage? Entumwa ya Mungu eli yabirikira mpu: “Rhengi muli ye, ngabo yani.” (Amafulûlo 18:4) Neci, go mango g’okuyâka idîni ly’obunywesi gano! Ci ngahigi wayâkira? Arhali haguma na balya bakâderha mpu Mungu arhahabâ, bulya nta bulangalire bagwerhe omu mango gayishire. (2 Abatesalonika 1:6-9) Olwakiro nkana luli omu idîni ly’okuli. Gurhi wankamanyamwo idîni ly’okuli?
Malehe maci minja idîni ly’okuli likwaninwe okuyana?—Mateyo 7:17.
LIBA LYA BUZIGIRE: Abakristu b’okuli ‘barhali cigabi c’er’igulu’, barhabamwo kuciberûla enyanya ly’irangi ly’omubiri nisi erhi bûko, ci banakayerekana ‘obuzigire ekarhi kâbo’. (Yowane 13:35; 17:16; Ebijiro 10:34, 35) Ahali h’okunigana bone na nnene, banayemere ciru bafe erhi bene wabo barhuma.—1 Yowane 3:16.
LINAKACIKUBAGIRA AKANWA KA MUNGU: Ahali h’okuyigiriza “enyigirizo n’amarhegeko garhenga emw’abantu”, idîni ly’okuli linakayigiriza enyigirizo zirhenzire omu Bibliya, Kanwa ka Mungu (Mateyo 15:6-9) Bulya gurhi? Kulya kuba “amandiko goshi Nyamuzinda wajiraga mpu gayandikwe, ganakwanana kwinja oku kuyigiriza, n’oku kuhanûla, n’oku kuhabûla abahabusire.”—2 Timoteyo 3:16.
LINAKAYUBAKA EMILALA N’OKUKULIKIRA AMARHEGEKO G’OLUGENDO LWINJA: Idîni ly’okuli linakayigiriza abalume ‘bazigire bakabo nka mibiri yabo bône’, linakarhabâla abakazi ‘bakenge bwenene abalume bâbo’, n’okuyigiriza abana ‘bakaz’iyumva ababusi bâbo.’ (Abefezi 5:28, 33; 6:1) Na kulusha ebyo, balya bahâbirwe ebikono omu idîni bakwaninwe okuba lwiganyo omu lugendo.—1 Timoteyo 3:1-10.
Ka hali idîni likulikira ago mahano? Ecitabu Holocaust Politics, càyandikagwa omu mwaka gwa 2001, cidesire ntya : “Acibage bantu banji banakulikire enyigirizo z’Abahamirizi ba Yehova, hinga bulya bunizi bw’okulonza okumaliriza Abayahudi boshi burhankabîre, n’obunizi bw’okulonza okumaliriza akabila kaguma burhankacifa bwàlibuzize abantu omu igulu lyoshi.”
Kwo binali, omu bihugo 235, Abahamirizi ba Yehova bali bayalagaza amarhegeko g’Ebibliya gayerekire olugendo lwinja n’okugakolesa omu kalamo kâbo. Rhukuyinginzire obwire Abahamirizi ba Yehova bakurhabâle omanye bici Mungu akuhunyire ly’omuharamya omu njira eshinganine. Go mango g’okutwa burhima gano. Orhalegamaga. Okuhwa kw’idîni ly’obunywesi kuli hofi!—Sofoniya 2:2, 3.
* Erhi ankaba olonzize omanye mahugûlo manji lugenda eyi myanzi, olole omu citabu Ufunuo—Upeo Wao Mtukufu U Karibu!
lug_Latn lug_Latn lug_Latn lug_Latn lug_Latn lug_Latn lug_Latn lug_Latn bam_Latn lug_Latn lug_Latn lug_Latn lug_Latn nya_Latn run_Latn lug_Latn lug_Latn lug_Latn lug_Latn swh_Latn